ระเบียบกรมการขนส่งทางบก ว่าด้วยการจดทะเบียนรถยนต์สี่ล้อเล็กทดแทนรถยนต์สี่ล้อเล็กรับจ้างคันเดิม พ.ศ. 2548

ระเบียบกรมการขนส่งทางบก
ระเบียบกรมการขนส่งทางบก
ว่าด้วยการจดทะเบียนรถยนต์สี่ล้อเล็กทดแทนรถยนต์สี่ล้อเล็กรับจ้างคันเดิม
พ.ศ.
๒๕๔๘
 

โดยที่ปัจจุบันรถยนต์สี่ล้อเล็กรับจ้างที่จดทะเบียนเป็นรถยนต์สาธารณะมีอายุการใช้งานมาเป็นเวลานาน
ทำให้ตัวรถมีสภาพชำรุดทรุดโทรม อาจก่อให้เกิดปัญหาเรื่องความปลอดภัยในการขนส่งประกอบกับ
ทางราชการไม่มีนโยบายให้มีการจดทะเบียนรถยนต์สี่ล้อเล็กรับจ้างขึ้นใหม่เพิ่มเติม ดังนั้นเพื่อเป็นการปรับปรุงการให้บริการและเพื่อให้ประชาชนผู้ใช้บริการรถยนต์สี่ล้อเล็กรับจ้างเกิดความปลอดภัยในการขนส่งมากยิ่งขึ้น
จึงสมควรให้มีการนำรถยนต์สี่ล้อเล็กคันใหม่มาทดแทนรถยนต์สี่ล้อเล็กรับจ้างคันเดิมได้

อาศัยอำนาจตามความในมาตรา ๑๐ วรรคสาม แห่งพระราชบัญญัติรถยนต์
พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติรถยนต์
(ฉบับที่ ๓) พ.ศ. ๒๕๒๕ อธิบดีกรมการขนส่งทางบกจึงวางระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบกรมการขนส่งทางบก
ว่าด้วยการจดทะเบียนรถยนต์สี่ล้อเล็กทดแทนรถยนต์สี่ล้อเล็กรับจ้างคันเดิม พ.ศ. ๒๕๔๘

ข้อ ๒[๑]
ระเบียบนี้ให้ใช้บังคับตั้งแต่บัดนี้เป็นต้นไป

ข้อ ๓ บรรดาระเบียบ ข้อบังคับ หรือคำสั่งอื่นใดในส่วนที่มีไว้แล้วในระเบียบนี้
หรือซึ่งขัดหรือแย้งกับที่กำหนดไว้ในระเบียบนี้ ให้ใช้ระเบียบนี้แทน

ข้อ ๔ ภายใต้บังคับระเบียบกรมการขนส่งทางบก ว่าด้วยการดำเนินการเกี่ยวกับทะเบียนและภาษีรถตามกฎหมายว่าด้วยรถยนต์
พ.ศ. ๒๕๓๑ และที่แก้ไขเพิ่มเติม เจ้าของรถยนต์สี่ล้อเล็กรับจ้างผู้ใดประสงค์จะนำรถยนต์สี่ล้อเล็กคันใหม่มาทดแทนรถยนต์สี่ล้อเล็กรับจ้างคันเดิม
ให้ดำเนินการแจ้งไม่ใช้รถยนต์สี่ล้อเล็กรับจ้างคันเดิมตลอดไป ตามมาตรา ๓๔ แห่งพระราชบัญญัติรถยนต์
พ.ศ. ๒๕๒๒ และต้องให้คำรับรองว่าจะไม่นำรถยนต์สี่ล้อเล็กรับจ้างคันที่แจ้งไม่ใช้แล้วมาขอจดทะเบียนใช้งานอีกต่อไป

ข้อ ๕ รถยนต์สี่ล้อเล็กที่จะนำมาทดแทนรถยนต์สี่ล้อเล็กรับจ้างคันเดิม
ต้องเป็นรถใหม่
หรือรถที่ประกอบขึ้นจากชิ้นส่วนอุปกรณ์รถเก่า

ข้อ ๖ การจดทะเบียนรถยนต์สี่ล้อเล็กคันใหม่ ให้ออกหมายเลขทะเบียนโดยใช้หมายเลขทะเบียนของรถยนต์สี่ล้อเล็กรับจ้างคันเดิม

ข้อ ๗ ให้รองอธิบดี (ฝ่ายปฏิบัติการ) กรมการขนส่งทางบก
รักษาการตามระเบียบนี้


ประกาศ ณ วันที่ ๒๖ ตุลาคม พ.ศ. ๒๕๔๘
ปิยะพันธ์ จัมปาสุต
อธิบดีกรมการขนส่งทางบก

























ชัชสรัญ/ผู้จัดทำ
๑๑ มกราคม ๒๕๔๙

[๑] ราชกิจจานุเบกษา
เล่ม ๑๒๓/ตอนที่ ๒ ง/หน้า ๑๗/๕ มกราคม ๒๕๔๙